Ilmoitus polkumyynnin tai tukien vastaisten toimenpiteiden sekä suojatoimenpiteiden mahdollisista yhteisvaikutuksista tiettyihin terästuotteisiin

(2019/C 146/06)

Asetuksella (EU) 2019/159 (1) komissio otti käyttöön tiettyjä terästuotteita koskevia suojatoimenpiteitä kolmen vuoden ajaksi. Suojatoimenpiteet ovat muodoltaan tiettyinä ajanjaksoina sovellettavia tariffikiintiöitä, joiden ylittävältä osalta on maksettava 25 prosentin suojatullia.

Joihinkin näihin terästuoteluokkiin sovelletaan tällä hetkellä myös polkumyynnin tai tukien vastaisia toimenpiteitä. Luettelo kaikista niistä asetuksista, joilla on otettu käyttöön nyt voimassa olevia toimenpiteitä, on tämän ilmoituksen liitteessä. Kun suojatoimenpiteiden nojalla vahvistetut tariffikiintiöt on näissä tuoteluokissa käytetty loppuun, samanlaisesta tuonnista olisi näin ollen maksettava sekä suojatulli että polkumyynti- tai tasoitustulli.

Komissio totesi jo asetuksessa (EU) 2019/159 (johdanto-osan 186 kappale), että polkumyyntitoimenpiteiden tai tukien vastaisten toimenpiteiden kumuloituminen suojatoimenpiteiden kanssa voi johtaa haluttua suurempaan vaikutukseen ja että kysymystä tarkasteltaisiin aikanaan. Komissio katsoi erityisesti, että kun tariffikiintiö on käytetty loppuun, komissio voi ”kaksinkertaisten korjausten” välttämiseksi katsoa tarpeelliseksi voimassa olevan polkumyynti- ja tasoitustullin suspendoimisen tai alentamisen, jotta varmistetaan, että näiden toimenpiteiden yhteisvaikutus ei ylitä käytössä olevien suojatoimenpiteiden taikka polkumyynti- tai tasoitustullien suurinta tasoa.

1. Polkumyynti- tai tasoitustullin sekä suojatoimenpidetullin yhteisvaikutus

Asetuksessa (EU) N:o 2015/477 (2) todetaan, että samaan tuotteeseen sovellettavilla polkumyynnin tai tukien vastaisilla toimenpiteillä ja suojatoimenpiteillä voisi yhdessä olla suurempi vaikutus kuin kaupan suojakeinoja koskevilla unionin politiikalla tavoitellaan, ja niistä voisi aiheutua toivottua raskaampi rasitus tietyille vientiä harjoittaville tuottajille, jotka pyrkivät harjoittamaan vientiä unioniin. Tämän vuoksi asetukseen sisällytettiin erityissäännöksiä, jotta komissio voi tarvittaessa toteuttaa toimia varmistaakseen, että samaan tuotteeseen kohdistuvien polkumyynnin tai tukien vastaisten toimenpiteiden ja suojatoimenpiteiden yhdistelmällä ei ole tällaista vaikutusta.

Mitä tulee asetuksella (EU) 2019/159 käyttöön otettuihin toimenpiteisiin – ja vaikka onkin jonkin verran epävarmuutta siitä, käytettäisiinkö kyseiset tariffikiintiöt loppuun ja milloin tämä tapahtuisi – on mahdollista, että niiden terästuoteluokkien tuonnissa, joihin kohdistuu polkumyynnin tai tukien vastaisia toimenpiteitä, sovellettaisiin myös suojatullimaksua.

Komissio katsoo, että on perusteita päätellä, että tällaisten toimenpiteiden yhdistelmällä voisi todellakin olla suurempi vaikutus kuin kaupan suojakeinoja koskevalla unionin politiikalla tavoitellaan, kuten asetuksessa (EU) 2015/477 säädetään. Tämän vuoksi komissio katsoo, että voi olla aiheellista muuttaa liitteessä mainittuja nykyisiä polkumyynnin ja tukien vastaisia toimenpiteitä sinä ajanjaksona, jona voidaan soveltaa sekä polkumyynnin tai tukien vastaisia toimenpiteitä että suojatulleja.

Jotta turvataan asiaomaisten talouden toimijoiden oikeusvarmuus, komissio katsoo, että on tarpeen määrittää tällaisissa tapauksissa polkumyynti- tai tasoitustulli, jota olisi sovellettava, jos suojatoimenpiteen tariffikiintiöt on käytetty loppuun.

Erityisesti tapauksissa, joissa olisi yleensä maksettava sekä polkumyynti- tai tasoitustulli että suojatulli ja joissa polkumyynti- tai tasoitustulli on pienempi tai yhtä suuri kuin suojatulli, komissio katsoo asianmukaiseksi, että polkumyynti- tai tasoitustullia ei makseta kyseiseltä jaksolta. Kun polkumyynti- tai tasoitustulli on suurempi kuin suojatullin määrä, komissio katsoo aiheelliseksi, että ainoastaan se polkumyynti- tai tasoitustullin osa, joka on suojatullia suurempi, olisi maksettava kyseiseltä jaksolta.

2. Menettely

2.1 Kirjalliset huomautukset

Kaikkia asianomaisia osapuolia, tarkasteltavana olevien tuotteiden vientiä harjoittavat tuottajat, tuojat ja käyttäjät sekä niiden yhdistykset mukaan luettuina, kehotetaan esittämään vapaamuotoiset kirjalliset huomautuksensa sähköpostitse 14 päivän kuluessa tämän ilmoituksen julkaisemisesta Euroopan unionin virallisessa lehdessä.

Käyttämällä sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa

http://trade.ec.europa.eu/doclib/docs/2011/june/tradoc_148003.pdf

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva osoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan sähköpostitse, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien sähköpostitse toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË Sähköposti: TRADE-SAFE009-DOUBLE-REMEDY@ec.europa.eu

2.2. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (3) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla http://trade.ec.europa.eu/doclib/html/157639.htm.

(1) Komission täytäntöönpanoasetus (EU) 2019/159, annettu 31 päivänä tammikuuta 2019 2019, lopullisten suojatoimenpiteiden käyttöönotosta tiettyjen terästuotteiden tuonnissa (EUVL L 31, 1.2.2019, s. 27).

(2) Euroopan parlamentin ja neuvoston asetus (EU) 2015/477, annettu 11 päivänä maaliskuuta 2015, toimenpiteistä, joita unioni voi toteuttaa polkumyyntitoimenpiteiden tai tukien vastaisten toimenpiteiden ja suojatoimenpiteiden yhteisvaikutuksen yhteydessä (EUVL L 83, 27.3.2015, s. 11).

(3) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).